'Uzulu Kaphatheke Ekubumbeni Umthetho Wokwemba Amatshe Aligugu' 
Unduna Mtshana Khumalo uthe isigaba sakhe silegolide elinengi okumangalisayo ngakho-ke uzulu kumele abekwazi umthetho wokwembiwa kwamatshe aligugu.
WASHINGTON DC — Induna uMtshana Khumalo weBubi ukhuthaza izizalwane zeZimbabwe kanye labemba amatshe aligugu ukuba baphatheke ekubunjweni komthetho wezokwemba ngoba imithetho ithatha isikhathi ukuba iguqulwe. Unduna Khumalo uthe kunje isigaba sakhe siyathola uncedo phansi kohlelo lokusiza izakhamizi kunzuzo evela kumankampani embayo kulumango. Ekhuluma emhlanganweni weMatabeleland Alternative Mining Indaba koBulawayo eHoliday Inn ojonge ukucwayisisa inhlupho ezibhekane labembayo lozulu, uNduna Khumalo uthe isigaba sakhe silegolide elinengi njalo uyalangazelela ukuba amankampani amatsha azosungula amabhizimusi esigabeni sakhe enze njengenkampani yeCasmyn yona elandela izinqumo zeMining Share Ownership Scheme ngobunono obukhule. Inhlanganiso yeGwanda Women Small Miners Association ebimelwe ngutshalimani wayo uNkosikazi Siduduzile Masilela ucele ukuba uhulumende aqale ukuncedisa abemigodi ngendlela anceda ngayo abalimi ngoba ukwemba kungokunye okuphethe ezomnotho ezweni. Umgcinisihlalo wenhlanganiso yeMangwe Small Miners' Association, uMnumzana Sea-to-Sea Ncube, laye ugcizelele amazwi kaNkosikazi Masilela esithi eMpoengs igolide linengi kodwa abantu abalemitshina yokwemba leli litshe ngendlela evikela umhlaba ekugugudekeni. Okhankasela amalungelo abembayo eHwange, emele inhlanganiso ye Hwange Lobby Group, uMnunzana Japhet Nyathi, uveze ukukhathazeka ngokungaholi kwezisebenzi ezemba amalahle kunye lekhopha ekwezinyanga ezithile ethi kuyinto elihlazo ngoba izizalwane zeChina bayazibona zithuthela ikhopha ezimoteni kodwa izisebenzi aziholi. Kuthi uNkosikazi Celesani Mdlongwa omele abalimi eMatopo ezansi yakoBulawayo, uthi insimu zabo zigugudekile ngenxa yabembayo njalo izifuyo zabo ziyafa ngemva kokunatha amanzi alemithi yokugezisa igolide kuthi ezinye zifela emagodini angagqitshelwanga atshiywa evulekile ngabembayo. NgoLwesithathu abembayo, ugatsha lukahulumende lezokwemba kunye lozulu bakhangelele ukuba lomhlangano wabezemigodi okhangela iZimbabwe jikelele ngezokwemba amatshe aligugu. Umsebenzi wokwemba ngomunye osubambe umnotho weZimbabwe uphathisana lwezokulima njalo igolide libikwa liyilo elilethela ilizwe imali enengi noma likhona elithengiswa ngasese.